Det irsk-baserede flyselskab Ryanair håber, at et bedre forhold med fagforeningerne kan bane vejen for erobring af markedsandele i Skandinavien.

Det fortæller selskabets topleder, Michael O'Leary, til nyhedsbureauet Reuters.

Meldingen kommer, efter at O'Leary i sidste uge sagde, at man overvejer at anerkende piloters fagforeninger for at undgå pilotstrejker.

- En af fordelene ved at anerkende fagforeningerne er, at det åbner vækstmuligheder for os i Frankrig og Skandinavien.

- Det er lande, som tidligere har været lukket for os, fordi vi følte, at det var påkrævet at anerkende fagforeningerne, siger han.

Han tilføjer, at selskabet allerede har været i kontakt med piloternes fagforeninger i Frankrig og Danmark.

Det bekræfter Flyvebranchens Personale Union.

- Det er korrekt, at Ryanair har rettet henvendelse til os via deres advokat. Nu venter vi på at se, om de sætter handling bag ordene, siger næstformand Anders Mark Jensen til Ritzau.



Selv om det er tidligt i processen, tror Anders Mark Jensen, at henvendelsen sker med henblik på en aftale om en overenskomst.



I sommeren 2015 havde fagbevægelsen og Ryanair et større slagsmål, efter at Ryanair nægtede at tegne overenskomst for de ansatte på den nyoprettede base i København.

Fagbevægelsen vandt striden i Arbejdsretten, hvorefter Ryanair lukkede sin base. Selskabet flyver dog fortsat fra København.

/ritzau/